Sanco verwelkom versoek dat klasse hervatStudentebetogings op die Wits-kampus Dinsdag, 4 Oktober 2016. Foto: Twitter via @Abramjee Die South African National Civic Organisation (Sanco) het die versoek, dat universiteitstudente na hul klasse moet terugkeer om die 2016 akademiese jaar te probeer red, verwelkom. Studenteleiers het dié versoek gerig tydens ŉ roudiens vir die studenteaktivis Benjamin Phehla van die Tshwane Universiteit van Tegnologie (TUT), wat gesterf het toe ŉ motor hom tydens die betogings getref het. “Die aankondiging deur Pravin Gordhan, minister van finansies, tydens sy mediumtermynbegrotingtoespraak dat R17 miljard oor die medium termyn beskikbaar gemaak gaan word, is ŉ waarborg wat studente moet oorreed dat daar ŉ toewyding is om hul regmatige saak aan te spreek,” het Jabu Mahlangu, nasionale woordvoerder van Sanco, gesê. “Die vernietiging van hoëronderwysinstansies, wat noodsaaklik is om ons toekomstige leiers voor te berei, is dus ongewens.” Mahlangu het gesê die opskorting van lesings by sommige universiteite is ŉ teken dat die bestuur van sommige instansies oorweldig is deur die krisis, en dit het handuit geruk toe universiteitinfrastruktuur en privaat eiendom vernietig is en visekanseliers in sommige gevalle doelbewus verneder en mishandel is. “Toelatingsgeleenthede vir nuwe studente kan beperk word indien die huidige akademiese jaar nie gered word nie,” het hy gesê. Hy doen ŉ beroep op universiteitstudente, as toekomstige leiers, om die nalatenskap van Oliver Tambo te bevorder en om sy strewe na kennis na te streef. Lees alle vorige berigte oor studentebetogings op Maroela Media.